Σταύρος Παπασταύρου (πολιτικός)

Ο Σταύρος Παπασταύρου (Αθήνα, 23 Ιουλίου 1967) είναι Έλληνας πολιτικός, δικηγόρος και στέλεχος της Νέας Δημοκρατίας. Υπηρετεί ως υπουργός Περιβάλλοντος και Ενέργειας στην κυβέρνηση Κυριάκου Μητσοτάκη από τον Μάρτιο του 2025. 

Διετέλεσε υπουργός Επικρατείας στην κυβέρνηση που προέκυψε μετά την επικράτηση της Νέας Δημοκρατίας στις εκλογές της 25ης Ιουνίου 2023. Στις 28 Μαρτίου 2024, παραιτήθηκε από τη θέση του, μαζί με τον υφυπουργό παρά τω Πρωθυπουργώ, Γιάννη Μπρατάκο.

Διετέλεσε στενός συνεργάτης του πρώην πρωθυπουργού Αντώνη Σαμαρά (2012-15) και αναφέρεται ως ο επικεφαλής διαπραγματευτής της Κυβέρνησης με την Τρόικα (ΕΕ, ΕΚΤ, ΔΝΤ) για το δημόσιο χρέος της Ελλάδας. Το όνομά του συνδέθηκε με τη Λίστα Λαγκάρντ και τα Έγγραφα του Παναμά ωστόσο, αθωώθηκε τον Φεβρουάριο του 2019 από όλες τις κατηγορίες με αμετάκλητες αποφάσεις της Δικαιοσύνης.

 Βιογραφία 

Ο Σταύρος Παπασταύρου γεννήθηκε τον Ιούλιο του 1967 στην Αθήνα. Φοίτησε στο Κολλέγιο Αθηνών, όπου ήταν συμμαθητής με τον Κυριάκο Μητσοτάκη, αποφοιτώντας το 1985. Σπούδασε στη Νομική Σχολή του Εθνικού και Καποδιστριακού Πανεπιστημίου Αθηνών λαμβάνοντας αριστούχος πτυχίο, το 1989. Κατόπιν υποτροφίας, μετέβη στις ΗΠΑ για μεταπτυχιακές σπουδές πάνω στο Διεθνές Δίκαιο και τα Οικονομικά στη Νομική Σχολή του Πανεπιστημίου Χάρβαρντ, λαμβάνοντας μεταπτυχιακό δίπλωμα (LLM) με διάκριση, το 1991.  

Τη δεκαετία του '90 ήταν στέλεχος στην Κεντρική Επιτροπή και στο Εκτελεστικό Γραφείο της ΟΝΝΕΔ. Είχε συνεργασία με τη Νέα Δημοκρατία ήδη από την περίοδο πρωθυπουργίας του Κώστα Καραμανλή (2004-09), ως γραμματέας Διεθνών Σχέσεων. Την ίδια περίοδο, συμπεριλήφθηκε στο ευρωψηφοδέλτιο της ΝΔ. Την περίοδο προεδρίας του Αντώνη Σαμαρά (2009-15) κράτησε τη θέση του, ενώ του δόθηκε δραστήριος ρόλος στις διαπραγματεύσεις της Κυβέρνησης με την Τρόικα, καθώς αναφέρεται ως ο επικεφαλής της ελληνικής πλευράς.

 Λίστα Λαγκάρντ 
Το όνομα του Παπασταύρου ήταν ένα από εκείνα που ενεπλάκησαν στη λίστα Λαγκάρντ, καθώς φερόταν να είναι συνδιαχειριστής ενός λογαριασμού ύψους 550 εκατ. δολαρίων. Ο ΣΥΡΙΖΑ τον κατηγόρησε για πολιτικό αμοραλισμό. Ο σύμβουλος του πρωθυπουργού μίλησε για πόλεμο λάσπης εναντίον του από το κόμμα της Αριστεράς. Εν συνεχεία δήλωσε πως ουδεμία σχέση είχε με τον συγκεκριμένο λογαριασμό και ότι ο μόνος της λίστας με τον οποίο είχε σχέση ήταν ένας 5,4 εκατ. δολαρίων, ο οποίος ανήκε στον πελάτη του, Σάμπι Μιωνή, ο οποίος επιβεβαίωσε το τελευταίο εγγράφως. Η υπόθεση επρόκειτο να αρχειοθετηθεί, ωστόσο κατόπιν νέας έρευνας που βασίστηκε σε νέο στοιχείο που προέκυψε, ο Παπασταύρου υποχρεώθηκε σε καταβολή φόρων και προστίμων ύψους 3,5 εκατ. ευρώ από τις Αρχές. Ο ίδιος ισχυρίστηκε πως συνήψε δάνειο από τον Μιωνή για να πληρώσει το ποσό και αμφισβήτησε τη γνησιότητα του στοιχείου, χαρακτηρίζοντάς το «κατασκευασμένο» και ότι μέσω αυτού «επιχειρήθηκε η προσωπική και επαγγελματική του διαπόμπευση». Μίλησε επίσης για πολιτική δίωξη εναντίον του και ότι θα ακολουθούσε τη δικαστική οδό, προκειμένου να δικαιωθεί.

Σύμφωνα με δημοσίευμα της ιταλικής εφημερίδας La Stampa, ο Παπασταύρου διατηρούσε -εκτός του προαναφερθέντος- ακόμα έναν λογαριασμό σε ελβετική τράπεζα και αμφότεροι ήταν αντικείμενο έρευνας του ΣΔΟΕ. Σύμφωνα με την ίδια πηγή, όταν προκηρύχτηκαν οι εκλογές του Ιανουαρίου του 2015, υψηλά ιστάμενο στέλεχος του ΣΔΟΕ ζήτησε από τον υπεύθυνο που είχε αναλάβει τη σχετική έρευνα να αρχειοθετήσει την υπόθεση. Στην καταγγελία του, ο υπεύθυνος ανέφερε ότι οι ισχυρισμοί των Παπασταύρου και Μιωνή δεν προέκυπταν από πουθενά, καθώς ο Ελληνο-ισραηλινός επιχειρηματίας δεν εμφανιζόταν σε κανέναν από τους 2 λογαριασμούς, ενώ επίσης διευκρίνισε ότι η έρευνά του δεν ολοκληρώθηκε. Κατά την ίδια εφημερίδα ένα σκάνδαλο με εμπλεκόμενο τον Παπασταύρου, ειδικά κατά την προεκλογική περίοδο, «θα μπορούσε να έχει βαριές συνέπειες για τον Σαμαρά και το κόμμα του».

Στις 12 Φεβρουαρίου 2019, ο Παπασταύρου αθωώθηκε από τις κατηγορίες και το Κράτος του επέστρεψε την εγγύηση των 3.500.000€.

 Έγγραφα του Παναμά 
Μετά τη λίστα Λαγκάρντ, το όνομα του Παπασταύρου συνδέθηκε και με τα λεγόμενα Έγγραφα του Παναμά, καθώς σύμφωνα με τις διαρροές, υπήρξε πελάτης της δικηγορικής εταιρείας υπεράκτιων συναλλαγών, Mossack Fonseca. Σύμφωνα με έρευνα της γερμανικής εφημερίδας Süddeutsche Zeitung, ο Παπασταύρου ήταν μέλος του Δ.Σ. 2 παναμέζικων εταιρειών την περίοδο 2005-14 και ότι το 2006 τού δόθηκε η θέση του αντιπροέδρου της Aisios (2006). Η απάντηση που έδωσε στην εφημερίδα ήταν ότι δεν θυμόταν τις εταιρείες. Στη συνέχεια όμως υποστήριξε πως όντως υπήρξε μέλος των Δ.Σ. αυτών, για να εξυπηρετήσει οικογενειακούς του φίλους, χωρίς ο ίδιος να έχει οικονομικό όφελος. Δήλωσε επίσης πως τα Δ.Σ. προορίζονταν να λειτουργήσουν μόνο σε περίπτωση θανάτου του ιδιοκτήτη της εκάστοτε εταιρείας και άρα δεν είχε την υποχρέωση να ενημερώσει σχετικά τις Αρχές. Η νομική εκπροσώπηση της Aisios κοινοποίησε ότι ο Παπασταύρου είχε παραιτηθεί από τη θέση του από το 2012, χωρίς να έχει λάβει ποτέ κάποια αμοιβή.

 Άλλα 
Του αποδίδεται η ιδιοκτησία της εταιρείας Stabri, με έδρα στα Παρθένα Νησιά. Η μόνη γνωστή συναλλαγή του μετοχικού κεφαλαίου της εταιρείας έγινε το 2006 από ελβετικό λογαριασμό και την Fairwings Asset Inc. και είχε ύψος 2,6 εκατ. δολάρια. Ο Παπασταύρου υποστήριξε πως τα χρήματα προέρχονταν από άλλη εταιρεία. Ωστόσο, ο υπεύθυνος του ΣΔΟΕ αποφάνθηκε πως τα στοιχεία που προσκομίστηκαν για το ιδιοκτησιακό καθεστώς της Stabri και για την προέλευση των χρημάτων ήταν ελλιπή, υπογράφοντας έτσι την αναφορά του με επιφύλαξη.

Το 2009 συμμετείχε στο Δ.Σ. της εταιρείας MG Capital Advisor που ανήκε στη σύζυγο του Κυριάκου Μητσοτάκη, Μαρέβα Γκραμπόφσκι.

 Συμμετοχή στις κυβερνήσεις Κυριάκου Μητσοτάκη 
Μετά τις βουλευτικές εκλογές του Ιουνίου 2023 ανέλαβε υπουργός Επικρατείας στην κυβέρνηση Κυριάκου Μητσοτάκη. Στις αρμοδιότητές του περιλαμβάνονταν οι εμβληματικές επενδύσεις και οι αρμοδιότητες του Συντονιστικού Μηχανισμού για τα Δικαιώματα των Ατόμων με Αναπηρία. Ανέλαβε την εκπόνηση της Εθνικής Στρατηγικής για τα Δικαιώματα των Ατόμων με Αναπηρία 2024-2030,  η σύνταξη της οποίας ολοκληρώθηκε τον Σεπτέμβριο 2024. Στη διάρκεια της θητείας του ανέλαβε δραστηριότητες για τη στήριξη του Βορειοηπειρώτη Φρέντι Μπελέρη, ο οποίος αργότερα εξελέγη ευρωβουλευτής με το ψηφοδέλτιο της Νέας Δημοκρατίας. Αντίστοιχα στις περιφερειακές εκλογές του 2023 στήριξε τον Δημήτρη Πτωχό για τη θέση του Περιφερειάρχη Πελοποννήσου.

Στις 28 Μαρτίου 2024, ο Σταύρος Παπασταύρου παραιτήθηκε από τη θέση του υπουργού Επικρατείας, όταν αποκαλύφθηκε η παρουσία του στο σπίτι του ιδιοκτήτη της εφημερίδας Το Βήμα, Βαγγέλη Μαρινάκη, μία ημέρα μετά το δημοσίευμα της εφημερίδας με τις συνομιλίες του σταθμάρχη και των μηχανοδηγών στο σιδηροδρομικό δυστύχημα στα Τέμπη.

Στις 14 Μαρτίου 2025 κατά τον ανασχηματισμό της κυβέρνησης ανέλαβε υπουργός Περιβάλλοντος και Ενέργειας.

 Παραπομπές 

Κατηγορία:Έλληνες διπλωμάτες
Κατηγορία:Πολιτικοί της Νέας Δημοκρατίας
Κατηγορία:Έλληνες υπουργοί Επικρατείας
Κατηγορία:Έλληνες υπουργοί Περιβάλλοντος και Ενέργειας